title: Deċiżjoni tal-Kunsill (UE) 2016/1177 tat-12 ta' Lulju 2016 dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll Emendatorju għall-Ftehim bejn il-Komunità Ewropea u l-Prinċipat ta' Monaco li jipprevedi miżuri ekwivalenti għal dawk stipulati fid-Direttiva tal-Kunsill 2003/48/KE

text:
               20.7.2016

               MT

               Il-Ġurnal Uffiċjali tal-Unjoni Ewropea

               L 195/1

         DEĊIŻJONI TAL-KUNSILL (UE) 2016/1177
   tat-12 ta' Lulju 2016
   dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll Emendatorju għall-Ftehim bejn il-Komunità Ewropea u l-Prinċipat ta' Monaco li jipprevedi miżuri ekwivalenti għal dawk stipulati fid-Direttiva tal-Kunsill 2003/48/KE
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 115, flimkien mal-Artikolu 218(5) u t-tieni paragrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fl-14 ta' Mejju 2013 il-Kunsill awtorizza lill-Kummissjoni biex tibda negozjati mal-Prinċipat ta' Monaco sabiex temenda l-Ftehim bejn il-Komunità Ewropea u l-Prinċipat ta' Monaco li jipprevedi miżuri ekwivalenti għal dawk stipulati fid-Direttiva tal-Kunsill 2003/48/KE (1) (il-“Ftehim”) biex jiġi allinjat mal-iżviluppi reċenti fil-livell globali, fejn ġie miftiehem li jiġi promoss l-iskambju awtomatiku ta' informazzjoni bħala standard internazzjonali.

               (2)

               It-test tal-Protokoll Emendatorju għall-Ftehim (il-“Protokoll Emendatorju”) li huwa r-riżultat tan-negozjati, jirrifletti b'mod xieraq id-direttivi ta' negozjar maħruġa mill-Kunsill, billi jallinja l-Ftehim mal-aktar żviluppi reċenti fil-livell internazzjonali rigward l-iskambju awtomatiku ta' informazzjoni, jiġifieri mal-Istandard Globali għall-iskambju awtomatiku ta' informazzjoni dwar kontijiet finanzjarji fi kwistjonijiet tat-taxxa żviluppat mill-Organizzazzjoni għall-Kooperazzjoni u l-Iżvilupp Ekonomiċi (OECD). L-Unjoni, l-Istati Membri u l-Prinċipat ta' Monaco pparteċipaw b'mod attiv fil-ħidma tal-Forum Globali tal-OECD immirata biex tappoġġa l-iżvilupp u l-implimentazzjoni ta' dak l-Istandard Globali. It-test tal-Ftehim, kif emendat bil-Protokoll Emendatorju, huwa l-bażi ġuridika għall-implimentazzjoni tal-Istandard Globali fir-relazzjonijiet bejn l-Unjoni u l-Prinċipat ta' Monaco.

               (3)

               Il-Protokoll Emendatorju għandu jiġi ffirmat.

               (4)

               Fid-dawl tal-orjentazzjonijiet espressi mill-Prinċipat ta' Monaco fil-qafas tal-Forum Globali tal-OECD, il-Protokoll Emendatorju għandu jiġi applikat fuq bażi provviżorja mill-1 ta' Jannar 2017, sakemm jitlestew il-proċeduri għall-konklużjoni tiegħu,

         ADOTTA DIN ID-DEĊIŻJONI:
   Artikolu 1
   L-iffirmar, f'isem l-Unjoni, tal-Protokoll Emendatorju għall-Ftehim bejn il-Komunità Ewropea u l-Prinċipat ta' Monaco li jipprevedi miżuri ekwivalenti għal dawk stipulati fid-Direttiva tal-Kunsill 2003/48/KE huwa b'dan awtorizzat, soġġett għall-konklużjoni tal-imsemmi Protokoll Emendatorju.
   It-test tal-Protokoll Emendatorju huwa mehmuż ma' din id-Deċiżjoni.
   Artikolu 2
   Il-President tal-Kunsill huwa awtorizzat li jaħtar lill-persuna jew persuni bis-setgħa li jiffirmaw il-Protokoll Emendatorju f'isem l-Unjoni.
   Artikolu 3
   Soġġett għar-reċiproċità, il-Protokoll Emendatorju għandu jiġi applikat fuq bażi provviżorja mill-1 ta' Jannar 2017, sakemm jitlestew il-proċeduri meħtieġa għall-konklużjoni tiegħu.
   Il-President tal-Kunsill għandu, f'isem l-Unjoni, jinnotifika lill-Prinċipat ta' Monaco dwar l-intenzjoni tiegħu li japplika l-Protokoll Emendatorju b'mod provviżjorju, soġġett għar-reċiproċità, mill-1 ta' Jannar 2017.
   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-12 ta' Lulju 2016.

            Għall-Kunsill

            Il-President

         P. KAŽIMÍR

      (1)  ĠU L 19, 21.1.2005, p. 55.


title: 2014/854/UE: Deċiżjoni tal-Kunsill tas- 7 ta' Novembru 2014 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Kummissjoni Ekonomika għall-Ewropa tan-Nazzjonijiet Uniti fir-rigward tal-abbozz ta' Regolament ġdid dwar impatt fil-ġenb ma' arblu u dwar l-abbozz ta' emenda għal dak ir-Regolament

text:
               29.11.2014

               MT

               Il-Ġurnal Uffiċjali tal-Unjoni Ewropea

               L 344/20

         DEĊIŻJONI TAL-KUNSILL
   tas-7 ta' Novembru 2014
   li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Kummissjoni Ekonomika għall-Ewropa tan-Nazzjonijiet Uniti fir-rigward tal-abbozz ta' Regolament ġdid dwar impatt fil-ġenb ma' arblu u dwar l-abbozz ta' emenda għal dak ir-Regolament

      (2014/854/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 114 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Permezz tad-Deċiżjoni tal-Kunsill 97/836/KE (1), l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (NU/KEE) dwar l-adozzjoni ta' preskrizzjonijiet tekniċi uniformi għal vetturi bir-roti, tagħmir u partijiet li jistgħu jintramaw u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (“il-Ftehim tal-1958 Rivedut”).

               (2)

               Ir-rekwiżiti standardizzati tal-abbozz ta' Regolament tan-NU/KEE il-ġdid dwar dispożizzjonijiet uniformi li jikkonċernaw l-approvazzjoni ta' vetturi fir-rigward tal-prestazzjoni tagħhom f'każ ta' Impatt fil-Ġenb ma' Arblu, kif ukoll l-abbozz ta' emenda għall-abbozz tar-Regolament tan-NU/KEE il-ġdid dwar dispożizzjonijiet uniformi li jikkonċernaw l-approvazzjoni ta' vetturi fir-rigward tal-prestazzjoni tagħhom f'każ ta' Impatt fil-Ġenb ma' Arblu huma maħsuba biex ineħħu l-ostakoli tekniċi għall-kummerċ fil-vetturi bil-mutur u l-komponenti tagħhom bejn il-Partijiet Kontraenti għall-“Ftehim tal-1958 Rivedut” u biex jiżguraw li tali vetturi u komponenti joffru livell għoli ta' sikurezza u protezzjoni.

               (3)

               Jixraq li tiġi stabbilita l-pożizzjoni li għandha tiġi adottata f'isem l-Unjoni fil-Kumitat Amministrattiv tal-Ftehim tal-1958 Rivedut dwar l-adozzjoni ta' dak l-abbozz tar-Regolament tan-NU/KEE u dwar l-abbozz ta' emenda għal dak ir-Regolament,

         ADOTTAT DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Ftehim tal-1958 Rivedut għandha tkun li tivvota favur l-abbozz ta' Regolament tan-NU/KEE il-ġdid dwar dispożizzjonijiet uniformi li jikkonċernaw l-approvazzjoni ta' vetturi fir-rigward tal-prestazzjoni tagħhom f'każ ta' Impatt fil-Ġenb ma' Arblu, kif jinsab fid-dokument ECE TRANS/WP.29/2014/79, kif ukoll l-abbozz ta' emenda għalRegolament, kif jinsab fid-dokument ECE TRANS/WP.29/2014/80.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-7 ta' Novembru 2014.

            Għall-Kunsill

            Il-President

         P. C. PADOAN

      (1)  Deċiżjoni tal-Kunsill 97/836/KE tas-27 ta' Novembru 1997 bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-adozzjoni tal-preskrizzjonijiet tekniċi uniformi għall-vetturi bir-roti, tagħmir u partijiet li jistgħu jkunu ffittjati u/jew ikunu użati ma' vetturi bir-roti u l-kondizzjonijiet reċiproċi tal-approvazzjonijiet mogħtija fuq il-bażi ta' dawn il-preskrizzjonijiet (“Ftehim Rivedut tal-1958”) (ĠU L 346, 17.12.1997, p. 78).


title: Deċiżjoni tal-Kumitat Permanenti ta' l-Istati ta' l-EFTA Nru 3/2005/KP tad- 9 ta' Ġunju 2005 dwar l-aċċess pubbliku għal dokumenti ta' l-EFTA u li tneħħi d-Deċiżjoni Nru 2/2002/KP tal-Kumitat Permanenti ta' l-Istati ta' l-EFTA tat- 30 ta’ Mejju 2002

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               569

         DEĊIŻJONI TAL-KUMITAT PERMANENTI TA' L-ISTATI TA' L-EFTA
   Nru 3/2005/KP
   tad-9 ta' Ġunju 2005
   dwar l-aċċess pubbliku għal dokumenti ta' l-EFTA u li tneħħi d-Deċiżjoni Nru 2/2002/KP tal-Kumitat Permanenti ta' l-Istati ta' l-EFTA tat-30 ta’ Mejju 2002
   IL-KUMITAT PERMANENTI TA' L-ISTATI TA' L-EFTA,
   Wara li kkunsidra d-Deċiżjoni tal-Kumitat Permanenti ta' l-Istati ta' l-EFTA Nru 2/2002/KP tat-30 ta’ Mejju 2002 dwar l-Aċċess Pubbliku għad-Dokumenti li b'dan qiegħda tiġi mħassra,
   Wara li rrikonoxxa l-interess pubbliku f'aċċess miftuħ għal dokumenti f'qafas legali definit b'mod ċar, billi jitqiesu l-liġijiet nazzjonali applikabbli,
   Wara li kkunsidra l-fatt li, meta jitqiesu talbiet għal aċċess għal dokumenti, il-prinċipju tat-trasparenza għandu jkun applikat bl-usa' mod possibbli,
   IDDEĊIEDA DAN LI ĠEJ:
   Artikolu 1
   Is-Segretarjat ta' l-EFTA għandu jagħmel disponibbli lill-pubbliku bit-tqegħid fuq il-websajt tiegħu d-dokumenti elenkati fl-Anness ta' din id-Deċiżjoni.
   Artikolu 2
   1.   Kwalunkwe persuna tista' titlob aċċess għal dokumenti relatati maż-ŻEE (minn hawn 'il quddiem imsemmija bħala “dokumenti”) miktubin jew milqugħa mis-Segretarjat ta' l-EFTA li huma f'idejn is-Segretarjat ta' l-EFTA.
   2.   Aċċess għal dokument għandu jingħata sakemm ma japplikawx il-limitazzjonijiet ta' l-Artikoli li ġejjin:
   Artikolu 3
   1.   Aċċess għal dokument għandu jkun rifjutat f'każ li l-kxif se jimmina l-ħarsien ta':

               (a)

               l-interess pubbliku fir-rigward ta': is-sigurtà pubblika, id-difiża u l-materja militari, ir-relazzjonijiet internazzjonali, il-politika finanzjarja, monetarja jew ekonomika ta' Stat ta' l-EFTA.

               (b)

               il-privatezza u l-integrità ta' l-individwu, partikularment skond il-liġi nazzjonali applikabbli ta' l-Istati ta' l-EFTA li għandhom x'jaqsmu mal-ħarsien tad-data personali;

         2.   Aċċess għal dokument għandu jkun rifjutat f'każ li l-kxif se jimmina l-ħarsien ta':

               (a)

               l-interessi kummerċjali ta' persuna naturali jew ġuridika, inkluża proprjetà intellettwali,

               (b)

               proċeduri fil-qorti u pariri legali,

               (ċ)

               l-iskop ta' spezzjonijiet, investigazzonijiet u awditjar.

         3.   Aċċess għal dokument, miktub għall-użu intern, li għandu x'jaqsam ma' materja fejn id-deċiżjoni għadha ma ttieħditx, għandu jkun rifjutat jekk il-kxif tad-dokument se jimmina l-proċess li jwassal għat-teħid ta' deċiżjoni.
   4.   Aċċess għal dokument li fih opinjonijiet għall-użu intern bħala parti mid-deliberazzonijiet u l-konsultazzonijiet preliminari għandu jkun rifjutat anke wara li d-deċiżjoni tkun ittieħdet jekk il-kxif tad-dokument se jimmina l-proċess li jwassal għat-teħid ta' deċiżjoni.
   5.   Għal dak li għandu x'jaqsam ma' dokumenti ta' terzi trażmessi lis-Segretarjat ta' l-EFTA, is-Segretarjat ta' l-EFTA għandu jikkonsulta lit-terzi bil-ħsieb li tkun eżaminata jekk eċċezzjoni fil-paragrafu 1 jew 2 hix applikabbli, sakemm mhux ċar jekk id-dokument għandu jew ma għandux ikun mikxuf.
   6.   Fil-każijiet tal-paragrafi 2-4 hawn fuq, aċċess għandu jingħata xorta, b'mod sħiħ jew parzjali, jekk l-Istati ta' l-EFTA jaqblu li hemm interess pubbliku li jiġi fuq kollox fil-kxif.
   Artikolu 4
   Stat ta' l-EFTA jista' jitlob lis-Segretarjat ta' l-EFTA biex ma jikxifx dokumenti li joriġinaw minn dak l-Istat mingħajr il-qbil tiegħu minn qabel.
   Artikolu 5
   Jekk partijiet biss mid-dokument mitlub huma koperti bi kwalunkwe mill-eċċezzjonijiet, il-bqija tal-partijiet tad-dokument għandhom ikunu rilaxxati.
   Artikolu 6
   1.   Applikazzonijiet għall-aċċess għal dokument għandhom isiru fi kwalunkwe forma miktuba, inkluża l-forma elettronika, fl-ilsien Ingliż u f'manjiera preċiża biżżejjed li tippermetti lis-Segretarjat ta' l-EFTA biex jidentifika d-dokument.
   2.   Jekk applikazzjoni mhijiex preċiża biżżejjed, is-Segretarjat ta' l-EFTA għandu jitlob lill-applikant li jikkjarifika l-applikazzjoni u għandu jassisti lill-applikant biex jagħmel dan, per eżempju, billi jipprovdi informazzjoni skond l-Artikolu 11.
   3.   Fl-eventwalità ta' applikazzjoni li għandha x'taqsam ma dokument twil ħafna jew number kbir ħafna ta' dokumenti, is-Segretarjat ta' l-EFTA jista' jikkonsulta ma' l-applikant b'mod informali, bil-ħsieb li tinstab soluzzjoni ġusta.
   Artikolu 7
   1.   Applikazzjoni għall-aċċess għal dokument għandha tkun meqjusa mill-ewwel. Għandha tintbagħat ittra ta' rċevuta lill-applikant.
   2.   Is-Segretarjat ta' l-EFTA għandu jissottometti t-talba ta' l-Istati ta' l-EFTA għall-approvazzjoni, sakemm ma jkunx assigurat li l-Istati ta' l-EFTA humiex se jirrifjutaw jew le aċċess għad-dokument. L-Istati ta' l-EFTA għandhom jiddeċiedu mingħajr dewmien żejjed.
   3.   Hekk kif tasal ir-risposta mingħand l-Istati ta' l-EFTA, is-Segretarjat ta' l-EFTA għandu jew jinforma lill-applikant li aċċess għad-dokument mitlub ingħata u jipprovdi aċċess skond l-Artikolu 10 jew, f'risposta miktuba, jagħti r-raġunijiet għar-rifjut totali jew parzjali u jinforma l-applikant bid-dritt tiegħu jew tagħha li tirreferi t-talba lill-Kumitat Permanenti ta' l-Istati ta' l-EFTA.
   4.   Jekk mhux possibbli għas-Segretarjat ta' l-EFTA li jagħti lill-applikant tweġiba fi 12-il jum ta' xogħol mir-reġistrazzjoni ta' l-applikazzjoni, l-applikant għandu jkun infurmat bil-miktub bid-dewmien u meta d-deċiżjoni tista' tkun mistennija. L-applikant għandu jkun infurmat bid-dritt tiegħu jew tagħha li jirreferi t-talba lill-Kumitat Permanenti ta' l-Istati ta' l-EFTA jekk ma jkunx irċieva jew ma tkunx irċeviet tweġiba fi żmien raġonevoli.
   5.   Fl-eventwalità ta' rifjut totali jew parzjali, l-applikant jista', fi żmien 15-il jum ta' xogħol minn meta jirċievi t-tweġiba mis-Segretarjat, jirreferi t-talba lill-Kumitat Permanenti ta' l-Istati ta' l-EFTA.
   6.   In-nuqqas tas-Segretarjat ta' l-EFTA li jwieġeb fi żmien raġonevoli mir-reġistrazzjoni ta' l-applikazzjoni jagħti d-dritt lill-applikant li jirreferi t-talba lill-Kumitat Permanenti ta' l-Istati ta' l-EFTA.
   Artikolu 8
   Referenza għall-Kumitat Permanenti ta' l-Istati ta' l-EFTA għandha tkun mistħarrġa mill-ewwel. Jekk aċċess totali jew parzjali hu rifjutat, dan għandu jkun ikkomunikat lill-applikant f'risposta bil-miktub li tagħti r-raġunijiet tar-rifjut.
   Artikolu 9
   IIl-klassifikazzjoni (Strettament kunfidenzjali, Kunfidenzjali, Ristrett) ta' kwalunkwe dokument fiha nnifisha ma teskludihx mill-aċċess għall-pubbliku fi stadju aktar tard.
   Artikolu 10
   1.   L-applikant għandu jkollu aċċess għad-dokumenti jew billi jikkonsultahom fil-post jew billi jirċievi kopja, inkluża kopja elettronika, fejn disponibbli. L-applikant jista' jkun mitlub iħallas l-ispiża tal-produzzjoni u ta' l-impustar tal-kopji. Il-ħlas ma għandux jaqbeż l-ispiża reali tal-produzzjoni u l-impustar tal-kopji. Konsultazzjoni fuq il-post, kopji ta' anqas minn 20 paġna tad-daqs A4, u jekk disponibbli, aċċess dirett f'forma elettronika għandhom ikunu b'xejn.
   2.   Jekk dokument kien diġà rilaxxat mis-Segretarjat ta' l-EFTA u hu faċilment aċċessibbli mill-applikant, is-Segretarjat ta' l-EFTA jista' jissodisfa l-obbligu tiegħu li jagħti aċċess għad-dokumenti billi jinforma lill-applikant kif jista' jakkwista d-dokument mitlub.
   Artikolu 11
   1.   Is-Segretarjat ta' l-EFTA għandu jżomm reġistru tad-dokumenti. Aċċess għal lista ta' dokumenti li hemm fir-reġistru għandu jkun provdut hekk kif issir talba. Referenzi għal dokumenti għandhom ikunu reġistrati f'reġistru mingħajr dewmien.
   2.   Għal kull dokument ir-reġistru għandu jkun fih numru ta' referenza, il-materja tas-suġġett u/jew deskrizzjoni qasira tal-kontenut tad-dokument u d-data meta wasal jew inkiteb u reġistrat fir-reġistru. Referenzi għandhom isiru f'manjiera li ma jimminawx il-ħarsien ta' l-interessi fl-Artikolu 3.
   Artikolu 12
   Is-Segretarjat ta' l-EFTA għandu jipprovdi informazzjoni u assistenza liċ-ċittadini dwar kif u fejn applikazzjonijiet għall-aċċess għad-dokumenti jistgħu jsiru.
   Artikolu 13
   Din id-Deċiżjoni għandha tkun mingħajr preġudizzju għal kwalunkwe regoli eżistenti dwar drittijiet ta' l-awtur li jistgħu jillimitaw id-dritt tat-terzi li jirriproduċu jew jisfruttaw dokumenti rilaxxati.
   Artikolu 14
   Deċiżjoni Nru 2/2002/KP tal-Kumitat Permanenti ta' l-Istati ta' l-EFTA tat-30 ta' Mejju hi b'dan imneħħija.
   Artikolu 15
   Din id-Deċiżjoni għandha tidħol fis-seħħ fl-1 ta' Ottubru 2005.
   Artikolu 16
   Id-deċiżjoni għandha tkun ippubblikata fit-Taqsima taż-ŻEE u fis-Suppliment taż-ŻEE tal-Ġurnal Uffiċjali ta' l-Unjoni Ewropea.
   Artikolu 17
   Din id-Deċiżjoni għandha tkun suġġetta għal reviżjoni fi żmien sena mill-jum ta' l-effett tagħha.

      Magħmul fi Brussell, nhar id-9 ta’ Ġunju 2005

            Għall-Kumitat Permanenti

            Il-President

         Bjorn T.GRYDELAN

            Is-Segretarju Ġenerali

         William ROSSIER

      ANNESS
      DOKUMENTI TA' L-EFTA RELATATI MAŻ-ŻEE BIEX ISIRU DISPONIBBLI GĦALL-PUBBLIKU FUQ L-INTERNET

                  Ftehim taż-ŻEE u Ftehim ta' l-EFTA relatati:

                              —

                              Verżjonijiet oriġinali tal-Ftehim ta' l-ŻEE, il-ftehim dwar is-Sorveljanza u l-Qorti u l-Ftehim tal-Kumitat Permanenti

                              —

                              Ftehim dwar it-Tkabbir taż-ŻEE

                              —

                              Verżjoni konsolidata tal-Ftehim ta' l-ŻEE

                              —

                              Verżjoni Konsolidata ta' l-Annessi u l-Protokolli tal-Ftehim taż-ŻEE

                              —

                              Verżjoni konsolidata tal-Ftehim tas-Sorveljanza u l-Qorti

                              —

                              Verżjoni konsolidata tal-Ftehim tal-Kumitat Permanenti

                  Strumenti adottati mill-istituzzjonijiet:

                              —

                              Deċiżjonijiet adottati tal-Kunsill taż-ŻEE

                              —

                              Deċiżjonijiet adottati tal-Kumitat Konġut taż-ŻEE

                                          —

                                          Riżoluzzjonijiet tal-Kumitat Parlamentari Konġunt taż-ŻEE

                                          —

                                          Riżoluzzjonijiet tal-Kumitat Konsultattiv taż-ŻEE

                                          —

                                          Opinjonijiet tal-Kumitat Konsultattiv ta' l-EFTA

                                          —

                                          Kumment ta' l-EFTA ŻEE

                  Aġenda:

                              —

                              Kunsill taż-ŻEE

                              —

                              Kumitat Konġunt taż-ŻEE

                              —

                              Sottokumitati tal-Kumitat Konġunt taż-ŻEE (skond ftehim mal-Kummissjoni)

                              —

                              Kumitat Permanenti ta' l-Istati ta' l-EFTA

                              —

                              Sottokumitati tal-Kumitat Permanenti ta' l-Istati ta' l-EFTA

                              —

                              Gruppi ta' ħidma tal-Kumitat Permanenti ta' l-Istati ta' l-EFTA

                              —

                              Kumitat Parlamentari ta' l-EFTA

                              —

                              Kumitat Parlamentari Konġunt taż-ŻEE

                              —

                              Kumitat Konsultattiv ta' l-EFTA

                              —

                              Kumitat Konsultattiv taż-ŻEE

                  Konklużjonijiet:

                              —

                              Kunsill taż-ŻEE

                              —

                              Kumitat Permanenti ta' l-Istati ta' l-EFTA

                              —

                              Sottokumitati tal-Kumitat Permanenti ta' l-Istati ta' l-EFTA

                              —

                              Kumitat Konġunt taż-ŻEE (skond ftehim mal-Kummissjoni)

                              —

                              Sottokumitat Konġunt (skond ftehim mal-Kummissjoni)

                  Rapporti:

                              —

                              Kumitat Parlamentari ta' l-EFTA

                              —

                              Kumitat Parlamentari Konġunt taż-ŻEE

                              —

                              Kumitat Konsultattiv ta' l-EFTA

                              —

                              Kumitat Konsultattiv taż-ŻEE

                  Dokumenti ta' informazzjoni:

                              —

                              Rapport annwali tal-Kumitat Konġunt taż-ŻEE

                              —

                              Programm ta' xogħol tal-Presidenza ta' l-EFTA

                              —

                              Statistika relatata maż-ŻEE prodotta mill-Uffiċċju ta' l-Istatistika ta' l-EFTA

                              —

                              Lista ta' deċiżjonijiet adottati tal-Kumitat Konġunt taż-ŻEE

                              —

                              Lista ta' notifiki mistennija skond l-Artikolu 103

                              —

                              Lista ta' Deċiżjonijiet tal-Kumitat Konġunt taż-ŻEE bi ħtiġiet kostituzzjonali

                              —

                              Lista ta' numri tas-Celex

                              —

                              Listi ta' proposti għal-Leġiżlazzjoni tal-KE immarkati bħala relevanti għaż-ŻEE mill-Komunità.

                              —

                              Lista adottata ta' acquis tal-KE mmarkata bħala relevanti għaż-ŻEE mill-Komunità u acquis tal-KE diġà identifikat bħala relevanti għaż-ŻEE mill-esperti taż-ŻEE EFTA mill-Istati Membri taż-ŻEE u l-EFTA.

                              —

                              Tabelli ta' valutazzjoni tas-Sottokumitati tal-Kumitat Konġunt taż-ŻEE

                              —

                              Stqarrijiet għall-istampa

                              —

                              Karta bil-Fatti ta' l-EFTA

                  Mekkaniżmu Finanzjarju taż-ŻEE

                              —

                              Regoli u Proċeduri għall-Mekkaniżmu Finanzjarju taż-ŻEE

                              —

                              Linji ta' Gwida għall-Mekkaniżmu Finanzjarju taż-ŻEE

                              —

                              Memoranda ta' Ftehim għall-Mekkaniżmu Finanzjarju taż-ŻEE

                  Mekkaniżmu Finanzjarju Norveġiż

                              —

                              Regoli u Proċeduri għall-Mekkaniżmu Finanzjarju Norveġiż

                              —

                              Linji ta' Gwida għall-Mekkaniżmu Finanzjarju Norveġiż

                              —

                              Memoranda ta' Ftehim għall-Mekkaniżmu Finanzjarju Norveġiż